คลอดกองทุนอาเซียน
ไทยขอมติสภาลงขัน450ล้านพร้อมนำหุ้น30บริษัทบูมตลาด
17 ส.ค. 2554

ไทยขอมติสภาลงขัน450ล้านพร้อมนำหุ้น30บริษัทบูมตลาด
คลังเสนอสภาขอ 15 ล้านเหรียญสหรัฐ ใส่กองทุนอินฟราสตรักเจอร์ 500 ล้านเหรียญสหรัฐ นำหุ้นเด่น 30 ตัว ซื้อขายในอาเซียน
นายกรณ์ จาติกวณิช รมว.คลัง เปิดเผยผลการประชุมรัฐมนตรีคลังอาเซียน ที่บาหลี ว่า ที่ประชุมได้หารือกันถึงแนวโน้มความร่วมมือทางการเงิน การคลัง โดยจะร่วมมือในการกำหนดอัตราภาษีที่เกี่ยวข้องเพื่อไม่ให้ประเทศในอาเซียนแข่งกันลดภาษีเพื่อเชิญชวนให้ประเทศอื่นเข้ามาลงทุน นอกจากนี้จะมีการตั้งกองทุนการบริโภค หรือกองทุนอินฟราสตรักเจอร์ เพื่อลงทุนในโครงสร้างพื้นฐานด้วยเงินลงทุน 500 ล้านเหรียญสหรัฐ หรือประมาณ 1.5 หมื่นล้านบาท โดยไทยจะร่วมใส่ทุนประเดิม 15 ล้านเหรียญสหรัฐ หรือประมาณ 450 ล้านบาท ซึ่งจะต้องเสนอให้ที่ประชุมรัฐสภาอนุมัติแผนการลงทุนในโครงการนี้
นอกจากนี้ ยังตั้งเป้าหมายว่าในระยะยาวจะเสนอให้ใช้ทุนสำรองทางการเงินระหว่างประเทศซื้อพันธบัตรที่กองทุนดังกล่าวจะออกมา เพื่อระดมทุนสำหรับการเข้าไปลงทุนในโครงสร้างพื้นฐานของประเทศสมาชิกในอาเซียน ทำให้สามารถนำเอาเงินทุนสำรองฯ มา ลงทุนในภูมิภาคได้ แทนที่จะไปซื้อพันธบัตรหรือตราสารของสหรัฐและยุโรป ซึ่งไม่มีประโยชน์ต่อการพัฒนาประเทศในแถบอาเซียน
นายกรณ์ กล่าวอีกว่า ที่ประชุมรัฐมนตรีคลังอาเซียนที่บาหลียังได้ข้อสรุปเรื่องการพัฒนาตลาดทุน โดยผู้จัดการตลาดหลักทรัพย์ร่วมลงนามความร่วมมือกับผู้จัดการตลาดหลักทรัพย์ของประเทศสมาชิกในอาเซียน เพื่อทำโครงการอาเซียน สตาร์ คือ การนำหุ้นบริษัทจดทะเบียนในตลาดหลักทรัพย์ของประเทศสมาชิกประเทศละ 30 บริษัท มาร่วมสร้างดัชนีเพื่อยกระดับตลาดอาเซียน 
นายกรณ์ คาดว่าในปลายปีนี้จะมีการลงนามเพื่อทำการค้าขายโดยตรงระหว่างสมาชิก เพื่อให้สามารถค้าขายหลักทรัพย์โดยตรง เช่น สามารถลงทุนได้ในตลาดหลักทรัพย์มาเลเซียหรือสิงคโปร์ได้ ขณะนี้อยู่ระหว่างแต่งตั้งปรึกษาทางการเงิน